સંસ્થાના સ્થાપક, નિયામક, ભારતની રાજ્યસભાના નિયુક્ત સભ્ય, દેશના મૂઠી-ઊંચેરા કેળવણીકાર (સૌરાષ્ટ્રના તે વખતના મુખ્ય પ્રધાન ઢેબરભાઈને પણ નાનાભાઈને પગે લાગતા જોયેલા.) તે ઋષિ નાનાભાઈ મારી સામે આવીને વિનંતીથી પૂછતા હતા ! હું તો હેબત ખાઈ ગયો. ગભરાયો, ઝંખવાયો પડી ગયો. ભારે મૂંઝવણભરી સ્થિતિમાં મુકાઈ ગયો. ત્યાં ફરી નાનાભાઈ બોલ્યા : ‘પ્રવીણભાઈ, આમાં તમારો વાંક નથી. મંજુએ તમને કહેલું નહિ કે અમારે ત્યાં અત્યારે મહેમાન આવ્યા છે. ઘરમાં ચણાનો લોટ નથી. એટલે આપી શકશો ? તેના બોલવામાં, કહેવામાં ભૂલ હતી. તેણે તમને પરિસ્થિતિથી વાકેફ કર્યા હોત તો તમે જરૂર લોટ આપ્યો જ હોત. આમાં તમારો વાંક નથી. પ્રવીણભાઈ, અમને લોટ આપશો ?’